**Gyakran ismételt kérdések az első sikeres nyelvvizsga díjának visszaigényléséről**

**Mikor vagyok jogosult nyelvvizsgadíj-visszaigénylésre?**

Abban az esetben, ha

* 35 évnél fiatalabb vagy és
* 2018. január 1. után tettél sikeres komplex vagy részvizsgát B2 vagy C1 szinten.

**Mennyi a kérhető támogatás díja?**

* A ténylegesen megfizetett vizsgadíj, de maximum a minimálbér 25%-a, azaz 34 500 Ft (2018-ban).

**Ha van már egy korábban letett vizsgám egy másik nyelvből vagy ugyanazon nyelvből, de egy alacsonyabb szinten, akkor jogosult vagyok-e a 2018. január 1. után letett első nyelvvizsga díjának visszatérítésére?**

* Igen, mivel 2018. január 1. után letett első sikeres vizsga után is jár támogatás függetlenül attól, hogy tettem-e korábban sikeres vizsgát másik nyelvből vagy ugyanabból a nyelvből, de alacsonyabb szinten.

**Igényelhetem-e a támogatást akkor is, ha nem egyszerre sikerült a komplex vizsgám, hanem több alkalommal sikeresen letett részvizsgákkal? Ez esetben mennyi támogatásra vagyok jogosult?**

* Igen, de csak akkor, ha a két sikeres részvizsga-bizonyítvány kiállítása között kevesebb, mint 1 év telt el.
* Két sikeres részvizsga esetén a támogatás mértéke a minimálbér 25 %-a, azaz jelenleg 34 500 Ft, akkor is, ha két részvizsga díjának összege meghaladja ezt az összeget.

**Ha van már egy sikeres részvizsgám tavalyról, és most készülök egy újabb részvizsgára, akkor jár nekem támogatás?**

* igen, de csak a 2018. január 1 után letett részvizsga összegének mértékéig

**Mire van szükségem a támogatás igényléséhez?**

* a vizsgázó nevét is tartalmazó, a nyelvvizsga díj befizetését igazoló számla másolatára
* egy kitöltött, a nyelvvizsgadíj támogatásához nyújtott, támogatási kérelemre (amelyhez szükség van a bizonyítványban feltüntetett anyakönyvi számra, sorszámra és a vizsgához kapcsolódó egyéb adatokra)

<https://nyugdijbiztositas.tcs.allamkincstar.gov.hu/m/pdf/2018/Nyelvvizsga-djhoz-nyjtott-tmogats-irnti-krelem.pdf>

**Hol és meddig tudom igényelni a nyelvvizsga-támogatást?**

* A bizonyítvány kiállításától számított 1 éven belül, a Magyar Államkincstár Nyugdíjfolyósító Igazgatóságánál (NYUFIG), postai úton (a ***Budapest 1820*** címre küldve) vagy emailen.

**Mennyi idő alatt bírálják el a nyelvvizsgadíj támogatására benyújtott kérelmem?**

* Az elbírálás ideje 30 nap.